જગતનો પ્રત્યેક મનુષ્ય નાણાં પાછળ ઘેલો છે. કોઇનેય તેના વગર ચેન પડતું નથી. ઘણાં મનુષ્ય રાત દિવસ જોયા વગર ખૂબ કામ કરે છે. સુખ કે નાણાં મેળવવાની ઘેલછામાં તે હયાત સુખ પણ ભોગવી શકતો નથી. લક્ષ્મીનો પ્રભાવ એટલો બધો છે કે તે મનુષ્યને સંપૂર્ણ જગત ભુલાવી દે છે. પતિ, પત્ની, ભાઇ, બહેન, માતા, પિતા આ કોઇનાય સંબંધમાં વચ્ચે નાણાં કે લક્ષ્મી આવે તો ખેલ ખતમ, સંબંધ ખતમ, દૂધના કટોરામાં વિષ ઘોળાઇ જાય. ગમે તેટલો ગાઢ સંબંધ પણ ઘડીના છઠ્ઠા ભાગમાં તૂટી પડે છે. લક્ષ્મી હોય તો ભગવાન પણ યાદ આવતા નથી. જગત આખાનો વ્યવહાર લક્ષ્મીથી ચાલે છે.